OBRAZLOŽENJE
ostvarenja prihoda i primitaka, rashoda i izdataka Proračuna Općine Bilice za razdoblje od 01.01.2021. - 31.12.2021. godine


Pravilnikom o polugodišnjem i godišnjem izvještaju o izvršenju proračuna («Narodne novine», broj 24/13., 102/17., 1/20. i 147/20.) utvrđeno je da godišnji izvještaj o izvršenju proračuna jedinice lokalne samouprave sadrži:
1. OPĆI DIO
A. Račun prihoda i rashoda
· prihodi i rashodi prema ekonomskoj klasifikaciji
· prihodi i rashodi prema izvorima financiranja
· rashodi prema funkcijskoj klasifikaciji
B. Račun financiranja
· račun financiranja prema ekonomskoj klasifikaciji
· račun financiranja prema izvorima financiranja
2. POSEBNI DIO
· izvršenje po organizacijskoj klasifikaciji
· izvršenje po programskoj klasifikaciji
3. Izvještaj o zaduživanju na domaćem i stranom tržištu novca i kapitala,
4. Izvještaj o korištenju proračunske zalihe,
5. Izvještaj o danim državnim jamstvima i izdacima po državnim jamstvima,
6. Obrazloženje ostvarenja prihoda i primitaka, rashoda i izadataka.

U skladu sa zakonskom obvezom Godišnji izvještaj o izvršenju Proračuna Općine Bilice obuhvaća prihode i primitke te rashode i izdatke Općine.


1. Račun prihoda i primitaka
Proračun Općine Bilice za 2021. godinu donesen je na 28. sjednici Općinskog vijeća Općine Bilice, održanoj 29. prosinca 2020. godine („Službeni glasnik Općine Bilice“, broj 09/20.), i iznosio je 8.467.550,00 kuna.
[bookmark: _GoBack]Općinsko vijeće, na 05. sjednici, održanoj 16. prosinca 2021. godine, donosi Izmjene i dopune (I.) Proračuna Općine Bilice za 2021. godinu u iznosu od 9.258.999,61 kuna. Godišnji izvještaj o izvršenju Proračuna Općine Bilice za 2020. godinu prihvaćen je na 31. sjednici te je utvrđen manjak prihoda poslovanja u iznosu od 1.342.364,61 kuna te je isti uključen u Izmjene i dopune (I.) Proračuna Općine Bilice za 2021. godinu.
Ostvarenje prihoda Proračuna za 2021. godinu iznosi 7.769.271,70 kuna odnosno 888.961,79 kuna više u odnosu na isto razdoblje prethodne godine.
Vrijednosno značajni prihodi općinskog proračuna su prihodi od poreza, koji su ostvareni u iznosu od 4.825.843,19 kuna te njihov udjel u ostvarenju ukupnih prihoda čini 62,11%.
Prihodi po osnovi poreza na imovinu su ostvareni u iznosu od 1.609.263,85 kuna. Prihod na robu i usluge je ostvaren u iznosu od 43.130,98 kn. Prihodi od pomoći iz proračuna ostvareni su u iznosu od 935.388,49 kuna, od čega  tekuće pomoći  iz drugih proračuna odnose se na fiskalno izravnanje  koja se osiguravaju iz državnog proračuna u iznosu od 735.388,49 kuna te kapitalne pomoći proračunu u iznosu od 200.000,00 kn  koji se isplaćuju iz županijskog proračuna na temelju sporazuma o zajedničkom financiranju za 2021 godinu za sanaciju  plaža  u zaseocima Mikulandre, Šparadići, Vrulje i na plaži Kalauzovac,  sanaciju betonske rive u Vruljama te za sanaciju mula  u uvali Stubalj i  mula u uvali Vrulje.
Prihodi od imovine ostvareni su u ukupnom iznosu od 221.629,14 kuna, a odnose se na prihode od naknada za koncesijska odobrenja u iznosu 31.370,00 te prihodi od zakupa i iznajmljivanje imovine u iznosu od 179.937,89 kn. U odnosu na prethodnu godinu prihodi su veći zbog laganog oporavka gospodarstva.
Prihodi od upravnih i administrativnih pristojbi i naknada ostvareni su u iznosu od 1.578.080,60 kuna, a odnose se na prihode od komunalnog doprinosa, komunalne naknade. U odnosu na prethodnu godinu su veći za 402.190,15 kuna.
Donacije od pravnih i fizičkih osoba izvan općeg proračuna ostvarene su u iznosu od 182.427,98 kuna, od čega je skupljeno 54.669,23 kune pomoći za potresom pogođeno područje Petrinje, te su ta sredstva donirana Općini Majur.
Prihodi od kazni ostvareni su u iznosu od 2.267,00 kuna što je za 3.373,75 kuna manje u odnosu na ostvareno prethodne godine.
Ostali prihodi ostvareni su u iznosu od 23.635,30 kuna, a odnose se na prihode po osnovi uplaćenog djela vodnih naknada te refundacija primanja za djelatnika Krešimira Ćaleta-Car prema Izjavi o partnerstvu u sklopu projekta „Unaprjeđenje usluga za djecu u sustavu ranog i predškolskog odgoja i obrazovanja“ sklopljen sa Dječjim vrtićem Osmijeh. 


2. Račun rashoda i izdataka
U Posebnom dijelu Godišnjeg izvještaja o izvršenju Proračuna Općine Bilice za 2021. godinu, rashodi su razvrstani po programima i aktivnostima i po potonjim namjenama.
Rashodi i izdaci u 2021. godini realizirani su u iznosu od 7.308.244,54 kuna odnosno 92,32% godišnjeg plana.
U strukturi izvršenih rashoda, vrijednosno su značajni rashodi poslovanja u iznosu od 5.241.390,28 kuna te čine 71,72% ukupno izvršenih rashoda.
Rashodi za zaposlene čine 8,65%, materijalni rashodi 35,43%, financijski rashodi 1,51%, tekuće i kapitalne pomoći općeg proračuna 1,38%, naknade građanima i kućanstvima i druge naknade 16,45%, ostali rashodi i tekuće donacije 8,3%, dok rashodi za nabavu nefinancijske imovine  čine 28,28% ukupno izvršenih rashoda.
U okviru materijalnih rashoda, vrijednosno su najznačajniji rashodi za usluge koji su izvršeni u iznosu od 1.924.999,63 kuna, a odnose se na usluge telefona, pošte i prijevoza u iznosu od 60.495,88 kn, zatim tekuće i investicijsko održavanje rasvjete, tekuće održavanje javnih zelenih površina, sanacija i održavanje nerazvrstanih prometnica, održavanje vatrogasnih i poljskih puteva, tekuće i investicijsko održavanje groblja, tekuće i investicijsko održavanje športskih igrališta, uređenje plaža, mali komunalni zahvati po zaseocima u iznosu od 1.126.600,91 kuna, usluge promidžbe i informiranja u iznosu od 37.982,00 kuna, komunalne usluge u iznosu od 252.896,12 kuna, zakup i najamnina odnose se na najam ureda općine i najam prostora za ambulantu u iznosu od 113.637,93 kune, intelektualne i osobne usluge u iznosu od 198.477,99 kuna, računalne usluge u iznosu od 66.962,94 kune, te ostali rashodi u iznosu od 67.945,86 kuna. 
Financijski rashodi se odnose na usluge banke, zatezne kamate te ostale nespomenuti financijski rashodi (poticajna naknada za smanjenje komunalnog otpada).
Pomoći unutar općeg proračuna se odnose na refundaciju primanja za djelatnika Jakova Bakulu prema Ugovoru o financiranju službenika Šibensko-kninske županije u iznosu od 41.839,80 kuna i naknade za plaćanje udjela prema Ugovoru o nabavi spremnika za odvojeno prikupljanje otpada u iznosu od 59.251,65 kuna.
Rashodi za naknade građanima i kućanstvima se odnose na jednokratne pomoći za zaključeni brak i novorođeno dijete, te jednokratne novčane pomoći vezano za bolesti i socijalnim slučajevima, sufinanciranje prijevoza učenika,  nabavu udžbenika za učenike osnovne škole i decentralizirana sredstva za troškove ogrjeva te su provedeni sukladno programu socijalnih potreba u iznosu od 1.202.288,47 kuna.



U okviru izdataka za tekuće donacije spadaju financiranje rada DVD-a Bilice, rad JVP-a Grada Šibenika, Medicinska gimnastika za žene 50+, tekuće donacije vjerskim organizacijama, financiranje rada Crvenog križa, tekuće donacije HGSS-u te tekuće donacije Turističkoj zajednici Općine Bilice, što se financira u iznosu od 606.410,75 kuna.
Tijekom 2021. godine za nabavu nefinancijske imovine utrošeno je 2.066.854,26 kuna, vrijednosno su najznačajniji rashodi za nabavu proizvedene dugotrajne imovine i to u iznosu od 1.790.954,26 kuna, od toga najveći dio rashoda otpada na asfaltiranje nerazvrstanih prometnica. Za projektnu dokumentaciju je utrošeno 275.900,00 kn.
Općina Bilice je na kraju izvještajnog razdoblja ostvarila višak prihoda u iznosu od 461.027,16 kuna.
Razlika između ostvarenih prihoda i primitaka  u iznosu od 7.769.271,70 kuna i rashoda i izdataka u iznosu od 7.308.244,54 kuna, s raspoloživim sredstvima iz prethodnih godina u iznosu od -1.342.364,61 kuna, čini  proračunski deficit (manjak) u iznosu od 881.337,45 kuna, koji će se pokriti iz proračuna za 2022 godinu.


3. Izvještaj o zaduživanju na domaćem i stranom tržištu novca i kapitala
Općina Bilice se dugoročno zadužila pri „Erste&Steiermarkische banka“ d.d. na rok od 7 godina, u iznosu od 4.000.000,00 kuna za izgradnju zgrade Općine. Isti se počinje otplaćivati tijekom 2023. godine.

4. Izvještaj o korištenju proračunske zalihe
Odlukom o izvršavanju Proračuna Općine Bilice za 2021. godinu općinski načelnik je ovlašten za korištenje sredstava proračunske zalihe za neplanirane ili nedovoljno planirane rashode. U izvještajnom razdoblju sredstava proračunske zalihe su utrošena u iznosu od 29.807,96 kuna.

5. Izvještaj o danim jamstvima i izdacima po jamstvima
Odlukom o izvršavanju Proračuna Općine Bilice za 2021. godinu nisu predviđena davanja jamstava, te se ista nisu ni davala.


6. Potraživanja i obveze
Obrazloženje ostvarenja prihoda i primitaka, rashoda i izdataka sadrži i stanje nenaplaćenih potraživanja za prihode jedinica lokalne i područne (regionalne) samouprave te stanje nepodmirenih dospjelih obveza.
6.1. Potraživanja
Stanje nenaplaćenih potraživanja na dan 31. 12. 2021. godine iznosi 4.914.910,51 kuna.
6.1.1. Potraživanja za poreze
Zaduženje i naplatu potraživanja za općinske poreze (porez na kuće za odmor, porez na potrošnju alkoholnih i bezalkoholnih pića, porez na tvrtku, porez na promet nekretnina) vodi Porezna uprava Šibenik te stanje nenaplaćenih potraživanja za općinske poreze na dan 31. 12. 2021. godine iznosi 1.317.968,95 kuna.









6.1.2. Potraživanja za prihode po posebnim propisima
Prihodi po posebnim propisima su prihodi po osnovi komunalne naknade i komunalnog doprinosa, te vodnog priključka i potraživanja za koncesijsko odobrenje potraživanja    za prihode na dan 31. 12. 2021. godine iznose 3.596.941,56 kuna. Najveći udio se odnosi na potraživanja po osnovi komunalne naknade u iznosu od 2.985.832.47 kuna, od toga najveći dio iznosa otpada na komunalnu naknadu REVIJE d.d. u stečaju u iznosu od 1.137.168,70 kuna te DALMAGARANT u iznosu od 902.487,05 kuna.

6.2. Obveze
Stanje nepodmirenih obveza na dan 31. 12. 2021. godine iznosi 1.673.114,21 kuna.
Jedinice lokalne i područne (regionalne) samouprave u svojim glavnim knjigama iskazuju rashode na temelju nastanka poslovnog događaja (obveza) i u izvještajnom razdoblju na koje se odnose, neovisno o valuti plaćanja. Iz toga proizlazi da su u stanju obveza na dan 31. 12. 2021. godine sadržane i obveze za kontinuirane rashode poslovanja za mjesec prosinac s valutom plaćanja tijekom siječnja 2022. godine.
6.2.1. Obveze za materijalne rashode
Obveze se odnose na tekuće i investicijsko održavanje javne rasvjete, održavanje plaža, održavanje javnih površina, potrošnju električne energije, poštarinu, komunalne usluge, računalne usluge i druge kontinuirane rashode. Ukupno stanje navedenih obveza iznosi 351.643,40 kuna.
6.2.2. Obveze za financijske rashode
Stanje obveza iznosi 24.608,80 kuna, a odnosi se na bankarske usluge i poticajnu naknadu za smanjenje komunalnog otpada.
6.2.3. Obveze za naknade građanima i kućanstvima u naravi
Obveze se odnose na rashode za sufinanciranje cijene prijevoza učenika srednjih škola te rashodi za dječje vrtiće u iznosu od 27.349,25 kuna.
6.2.4. Ostale tekuće obveze
Stanje obveza iznosi 2.100,00 kuna, a odnosi se na trošak prijevoza vjernika za prosinac 2021 godine.
6.2.5. Obveze za nabavu nefinancijske imovine
Stanje obveza na dan 31. 12. 2021. godine iznosi 1.267.412,76 kuna, a odnosi se na obveze prema izvođaču CESTE ŠIBENIK za asfaltiranju cesta, te za izradu glavnog projekta DVD-a Bilice firmi CERES.

